**Anotácie prednášok na 2.národnej konferencii Etika a umelá inteligencia**

**Juraj Podroužek a Matúš Mesarčík: Pozitívne aspekty etiky pri regulácii umelej inteligencie**

Zdôrazňovanie potreby etiky sa za posledné roky stalo dôležitou súčasťou debát o regulácii výskumu, vývoja a nasadzovania systémov umelej inteligencie. A to až do takej miery, že sa v akademických kruhoch začína hovoriť o etifikacii (IT) práva a jej negatívom vplyve na AI reguláciu. Etika spolu s právom pritom predstavuju dva kľúčové spôsoby technologickej regulácie, ktoré sa v mnohých ohľadoch navzájom dopĺňajú. V našej prednáške sa preto pokúsime poukázať na pozitívne aspekty etifikacie IT práva v kontexte odborného posudzovania etických a spoločenských dopadov AI systemov na dotknuté osoby.

[Juraj Podroužek](https://kinit.sk/member/juraj-podrouzek/) je výskumník Kempelenovho inštitútu inteligentných technológií. Venuje sa témam etiky digitálnych technológií a hodnotovo orientovaného dizajnu. V minulosti pôsobil vo Filozofickom ústave SAV a vo viacerých technologických spoločnostiach. Je spoluzakladateľom spolku E-tika a rovnomenného podcastu o spoločenských a etických otázkach digitálnych technológií. Je členom Stálej komisie pre etiku a reguláciu umelej inteligencie (CERAI) zriadenej Ministerstvom investícií, regionálneho rozvoja a informatizácie Slovenskej republiky.

[Matúš Mesarčík](https://kinit.sk/member/matus-mesarcik/) je špecialista na etiku a právo v Kempelenovom inštitúte inteligentných technológií. Zároveň pôsobí ako odborný asistent na Ústave práva informačných technológii a práva duševného vlastníctva, Právnickej fakulty, Univerzity Komenského v Bratislave. Zameriava sa na otázky ochrany súkromia, osobných údajov a regulácie umelej inteligencie.

**Ivana Budinská: Etické problémy autonómnej dopravy**

Autonómne vozidlá sú predmetom záujmu výrobcov automobilov už veľa rokov. Napriek množstvu investícií do výskumu a vývoja, však nie je realistické predpokladať, že plne autonómne vozidlá (L5, t.j. bez šoféra, v reálnej premávke) budú k dispozícii pred rokom 2030. Úroveň autonómnosti vozidiel sa však neustále zlepšuje a mnohé automobilky testujú svoje vozidlá, ktorých stupeň autonómnosti je veľmi vysoký. Systémy ADAS (advanced driver-assistance system) sa stávajú bežnou súčasťou určitej triedy dostupných automobilov a dokázateľne zvyšujú bezpečnosť cestnej premávky. V svojej prednáške sa zameriam na niektoré problémy súvisiace so zvyšovaním autonómnosti vozidiel a na potrebu implementovať morálne a etické princípy pri vývoji autonómnych vozidiel.

**Miroslav Marcelli: Inteligencia a racionalita**

V prvej časti sa príspevok zameria na niektoré základné určenia, akými štúdie kogníciecharakterizujú pojmy mysleni, inteligencie a racionality. V druhej časti bude uvedený tzv. Veľký spor o racionalitu, ktorý v týchto štúdiach prepukol. V tejto súvislosti sa pozornosť zameria na teórie duálnych procesov. Posledná časť sa bude venovať rozdielu medzi inteligenciou a racionalitou. Pri tejto príležitosti sa zmieni o deontických aspektoch a ich úlohe v usudzovaní.

**Andrej Démuth: Umelá inteligencia ako výzva pre etiku a právo**

Problematika umelej inteligencie prináša nové výzvy pre etiku a právo, a to hneď v dvoch dimenziách. Po prvé, využívanie AI problematizuje otázky nositeľa subjektívnej zodpovednosti a (zodpovednosť za automatizované decízne procesy - napr. autopilot, rôzne vstupné kontroly a pod.), posúva možnosti a hranice schopností subjektu (problém vylepšovania človeka až transhumanizmu) a vytvára nové subjekty práva na úrovni rozhrania človek-AI, resp. AI - siete ako subjekty práva. Na druhej strane rozvoj umelej inteligencie prináša viacero výziev a možností vylepšovania samotných procesov aplikovania právnych a etických noriem, rozhodovania (napríklad v práve jednoduché priestupky vs. tzv hard-cases), či posudzovania etických problémov a morálnych dilem. V príspevku sa pokúšame načrtnúť obe roviny prínosu umelej inteligencie do problematiky etiky a práva, ako aj možné riziká a obmedzenia, ktoré sprevádzajú širšie aplikovanie umelej inteligencie v tejto oblasti spoločenského i individuálneho života a prežívania.

**David Černý: Etika autonomních vojenských robotů**

Některé vojenské robotické systémy jsou již schopné plné autonomie. To samozřejmě vyvolává celou řadu etických otázek. Ve svém příspěvku představím některé z nich a pokusím se na ně odpovědět. Nejdříve vyložím základní rysy klasické teorie spravedlivé války, které se však v posledních letech stalo předmětem soustavné kritiky. Největší rozpaky vzbuzuje klasické přesvědčení o logické nezávislosti mezi podmínkami ius ad bellum a ius in bello a morální rovnost kombatantů. V kontextu nově vznikajícího paradigmatu spravedlivé války, které je individualistické a odmítá nezávislost ius ad bellum a ius in bello předložím argumenty pro i proti využívání plně autonomních vojenských robotů.

**Martin Takáč: Avatari. Etika asistívnej umelej inteligencie s ľudskou podobou**

V príspevku sa zameriam na umelointeligentné systémy, ktoré majú ľudskú podobu, či už virtuálnu alebo v robotickom tele. Technológie pokročili natoľko, že sú na nerozoznanie od ľudí a majú využitie v zákazníckom servise, vo vzdelávaní, v psychoterapii, zábavnom priemysle i ako sexuálne pomôcky. Vyplýva z toho, že majú ľudskú podobu, pre tieto systémy špeciálny etický status? Je v poriadku napr. simulovaného človeka týrať? Niektorí autori sú dokonca toho názoru, že by sa umelé systémy s ľudskou podobou vôbec nemali vyrábať, iní tvrdia, že by mali ostať v pozícii otrokov. Čo ak prejavujú umelé emócie? Je dôležité, akým spôsobom sú implementované? Za akých okolností by pre tieto systémy pripadal do úvahy legislatívny štatút osoby? Precedensy v tejto oblasti existujú (udelenie občianstva robotke, manželstvo s robotom, či holografickou projekciou osoby).

#  **Roman Tuchyňa: Zodpovedná Umelá Inteligencia pri implementácii softvérových modelov**

Prezentácia bude diskutovať princípy zodpovednej umelej inteligencie, základné piliere pri implementovaní UI v rámci softvérových modelov.Pomenujeme aj základné riziká, s ktorými sa najčastejšie stretávame a aké majú tieto riziká dopady na etiku pri implementácii takýchto softvérových modelov.Príspevok bude zároveň demonštrovať vízie, ukážky nasadenia inovatívnych scénarov s použitím umelej inteligencie v reálnych odvetviach.

Roman Tuchyňa pracuje ako Technologický Stratég v spoločnosti Microsoft Česká Republika a Slovensko, v tíme pre verejnú správu. Zaoberá sa návrhom a nasadením inovatívnych riešení pre zákazníkov v oblasti verejnej správy v Slovenskej Republike.

**Martin Majerník: Ako umelá inteligencia umožňuje etický výskum tvrdo regulovaných látok v medicíne**

V tejto prednáške predostriem problematiku deregulácie klinického výskumu tvrdo regulovaných a kriminalizovaných látok a ukážeme si praktické príklady ako matematické modelovanie umožňuje etický výskum nových liečiv odhaľuje nedostatky v súčasnej diagnostike a eliminuje spoločensko-politickú schizmu okolo niektorých predmetov výskumu.